LIETUVOS RESPUBLIKOS KULTŪROS MINISTRAS

ĮSAKYMAS

DĖL TARPTAUTINIŲ KULTŪROS PROGRAMŲ CENTRO PAvadinimo pakeitimo ir NUOSTATŲ PATVIRTINIMO

2014 m. lapkričio 12 d. Nr. ĮV-808

Vilnius

Vadovaudamasis Lietuvos Respublikos civilinio kodekso 2.43 straipsniu ir Lietuvos Respublikos biudžetinių įstaigų įstatymo 4 straipsnio 3 dalimi:

1. P a k e i č i u biudžetinės įstaigos „Tarptautinių kultūros programų centras“, įsteigtos Lietuvos Respublikos kultūros ministro 2007 m. lapkričio 28 d. įsakymu Nr. ĮV-689 „Dėl tarptautinių kultūros programų centro įsteigimo ir jo nuostatų patvirtinimo“, pavadinimą į „Lietuvos kultūros institutas“.

2. T v i r t i n u Lietuvos kultūros instituto nuostatus (pridedama).

3. P a v e d u Tarptautinių kultūros centro direktorei Aušrinei Žilinskienei:

3.1. iki 2014 m. lapkričio 21 d. Lietuvos Respublikos civilinio kodekso 2.43 straipsnio nustatyta tvarka pranešti viešai vieną kartą arba pranešti visiems Tarptautinių kultūros programų centro kreditoriams raštu apie pavadinimo pakeitimą;

3.2. Juridinių asmenų registrui pateikti Lietuvos kultūros instituto nuostatus ir atlikti kitus veiksmus, susijusius su Lietuvos kultūros instituto nuostatų registravimu.

4. P r i p a ž į s t u netekusiu galios Lietuvos Respublikos kultūros ministro 2007 m. lapkričio 28 d. įsakymo Nr. ĮV-689 “Dėl Tarptautinių kultūros programų centro įsteigimo ir jo nuostatų patvirtinimo” 3 punktą.

5. Nustatau, kad šis įsakymas, išskyrus 3.1 punktą, įsigalioja 2014 m. lapkričio 21 d.

Kultūros ministras	Šarūnas Birutis

PATVIRTINTA

Lietuvos Respublikos kultūros ministro

2014 m. lapkričio 12 d. įsakymu Nr. ĮV-808

LIETUVOS KULTŪROS INSTITUTO NUOSTATAI

I SKYRIUS

BENDROSIOS NUOSTATOS

1. Lietuvos kultūros institutas (toliau vadinama – Institutas) yra biudžetinė įstaiga, finansuojama iš Lietuvos Respublikos valstybės biudžeto, veikianti tarptautinio kultūros bendradarbiavimo srityje.

2. Institutas savo veikloje vadovaujasi Lietuvos Respublikos Konstitucija, Lietuvos Respublikos biudžetinių įstaigų ir kitais įstatymais, Lietuvos Respublikos Seimo priimtais teisės aktais, Lietuvos Respublikos tarptautinėmis sutartimis, Europos Sąjungos teisės aktais, Lietuvos Respublikos Prezidento dekretais, Lietuvos Respublikos Vyriausybės nutarimais, Lietuvos Respublikos Ministro Pirmininko potvarkiais, Lietuvos Respublikos kultūros ministro įsakymais, kitais teisės aktais, taip pat šiais nuostatais.

3. Instituto savininkė yra valstybė, savininko teises ir pareigas įgyvendina Kultūros ministerija, kuri kontroliuoja Instituto veiklą, priima sprendimą dėl Instituto buveinės pakeitimo, sprendžia kitus įstatymuose ir kituose teisės aktuose jos kompetencijai priskirtus klausimus.

4. Nuostatus tvirtina ir juos keičia Lietuvos Respublikos kultūros ministras (toliau – Kultūros ministras). Pakeisti nuostatai įsigalioja nuo jų įregistravimo Juridinių asmenų registre dienos.

5. Institutas yra ribotos civilinės atsakomybės viešasis juridinis asmuo, turintis sąskaitas banke ir antspaudą.

6. Institutas turi savo interneto svetainę, kurioje nurodomas įstaigos pavadinimas, teisinė forma, buveinė, kodas, skelbiami planavimo dokumentai, vieši pranešimai ir kita informacija.

II SKYRIUS

INSTITUTO VEIKLOS TIKSLAS IR FUNKCIJOS

7. Instituto veiklos tikslas yra kryptingai ir veiksmingai įgyvendinti Lietuvos kultūros sklaidos Lietuvoje ir užsienyje politiką.

8. Institutas, siekdamas nustatyto veiklos tikslo, atlieka šias funkcijas:

8.1. įgyvendina kompleksines Lietuvos kultūros pristatymo programas užsienio valstybėse;

8.2. organizuoja tarptautines dvišalių ir daugiašalių kultūros mainų programas Lietuvoje ir užsienio valstybėse;

8.3. organizuoja Lietuvos kultūros ir kūrybinių sektorių pristatymo programas tarptautinėse kultūros ir kūrybinių sektorių mugėse, festivaliuose ir kituose renginiuose;

8.4. bendradarbiauja su Lietuvos ir užsienio šalių institucijomis ir įstaigomis, nevyriausybinėmis organizacijomis, konsultuoja jas tarptautinių kultūros projektų įgyvendinimo klausimais;

8.5. tarpininkauja Lietuvos ir užsienio kultūros ir meno institucijoms, įstaigoms ir nevyriausybinėms organizacijoms, ieškančioms partnerių savo projektams;

8.6. koordinuoja Lietuvos Respublikos kultūros atašė programų užsienio šalyse įgyvendinimą, bendradarbiauja su Lietuvos Respublikos kultūros atašė įgyvendinant Lietuvos kultūros ir meno pristatymo programas užsienio šalyse;

8.7. sudaro programas Lietuvos kultūrai populiarinti užsienio šalyse;

8.8. organizuoja su Instituto programomis susijusius Lietuvos ir užsienio šalių kultūros profesionalų vizitus, susitikimus su kultūros ir meno įstaigomis ir kūrėjais;

8.9. skatina lietuvių autorių knygų vertimus, vertimų leidybą ir sklaidą, vykdo vertėjų skatinimo programas;

8.10. įgyvendina Vilniaus knygų mugės kultūros renginių programą;

8.11. administruoja ir nuolat atnaujina informacinę duomenų bazę ir informacinį portalą, kuriame pateikiama informacija apie Lietuvos kultūros ir kūrybinius sektorius, kūrėjus, kūrybą ir jos sklaidą;

8.12. leidžia ir platina mokamus ir nemokamus, su Instituto veikla susijusius, informacinius leidinius, garso ir vaizdo įrašus;

8.13. analizuoja Lietuvos kultūros pristatymo programų įgyvendinimo rezultatus ir teikia Kultūros ministerijai pasiūlymus dėl kultūros sklaidos užsienyje veiksmingumo, krypčių ir plėtros, dalyvauja priimant sprendimus dėl kultūros sklaidos užsienyje krypčių nustatymo;

8.14. koordinuoja Lietuvos dalyvavimą Europos Sąjungos programose „Kūrybiška Europa“ ir „Europa piliečiams“, atsižvelgiant į sutarties su Europos Komisija sąlygas;

8.15. rengia seminarus, teikia konsultacijas bei kitą būtiną pagalbą Lietuvos kultūros sektoriaus atstovams dalyvavimo Europos Sąjungos programos „Kūrybiška Europa“ paprogramėje „Kultūra“ ir kultūros politikos bei projektų finansavimo klausimais;

8.16. rengia seminarus, teikia konsultacijas bei kitą būtiną pagalbą Lietuvos atstovams dalyvavimo Europos Sąjungos programoje „Europa piliečiams“, Europos atminties stiprinimo, pilietiškumo skatinimo politikos ir projektų finansavimo klausimais;

8.17. bendradarbiauja su giminingomis įstaigomis užsienio šalyse, rengia susitikimus, diskusijas, konferencijas ir kitas priemones tarptautinio bendradarbiavimo kultūros srityje situacijai ir tendencijoms aptarti;

8.18. vykdo kitas teisės aktų nustatytas funkcijas bei Kultūros ministerijos pavedimus.

III SKYRIUS

INSTITUTO TEISĖS

9. Institutas, siekdamas jam pavesto veiklos tikslo įgyvendinimo ir atlikdamas jo kompetencijai nustatytas funkcijas, turi teisę:

9.1. teisės aktų nustatyta tvarka gauti iš valstybės ir savivaldybių institucijų, kitų fizinių ir juridinių asmenų informaciją, būtiną jo funkcijoms atlikti;

9.2. sudaryti darbo grupes, pasitelkti ekspertus Instituto kompetencijai priskirtų klausimų nagrinėjimui ir kitoms užduotims atlikti;

9.3. naudoti Instituto lėšas nuostatuose numatytam tikslui įgyvendinti ir funkcijoms atlikti;

9.4. įstatymų nustatyta tvarka sudaryti sutartis su Lietuvos ir užsienio fiziniais ir juridiniais asmenimis dėl kultūros programų ir kitų tarptautinio kultūros bendradarbiavimo projektų vykdymo;

9.5. kreiptis į Kultūros ministeriją dėl Instituto nuostatų papildymo ir pakeitimo;

9.6 suderinęs su Kultūros ministerija, stoti į pelno nesiekiančias organizacijas, asociacijas, tarp jų ir tarptautines, bei dalyvauti jų veikloje, jei to nedraudžia teisės aktai;

9.7. gauti paramą Lietuvos Respublikos labdaros ir paramos įstatymo nustatyta tvarka;

9.8. įsigyti ilgalaikį ir trumpalaikį turtą, gauti pajamas iš turto nuomos ir paslaugų teikimo.

10. Institutas gali turėti kitas įstatymuose ir kituose teisės aktuose suteiktas teises.

IV SKYRIUS

INSTITUTO VEIKLOS ORGANIZAVIMAS

11. Institutui vadovauja direktorius, kurį Lietuvos Respublikos darbo kodekso ir kitų teisės aktų nustatyta tvarka priima į šias pareigas ir atleidžia iš jų Kultūros ministras.

12. Instituto direktorius už Institutui pavesto tikslo įgyvendinimą ir funkcijų vykdymą atskaitingas Kultūros ministrui ir yra tiesiogiai jam pavaldus.

13. Instituto veikla organizuojama vadovaujantis Kultūros ministro patvirtintu metiniu veiklos planu, kuris rengiamas vadovaujantis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 „Dėl strateginio planavimo metodikos patvirtinimo“.

14. Instituto direktorius:

14.1. organizuoja Instituto veiklą, užtikrina, kad būtų įgyvendinamas Instituto tikslas ir atliekamos nustatytos funkcijos, sprendžia Instituto kompetencijai priskirtus klausimus ir yra tiesiogiai atsakingas už jo darbą;

14.2. užtikrina, kad Instituto veikla būtų vykdoma laikantis įstatymų, tarptautinių sutarčių, kitų teisės aktų ir šių nuostatų;

14.3. užtikrina, kad Instituto finansiniai įsipareigojimai neviršytų jo finansinių galimybių;

14.4. užtikrina racionalų ir taupų lėšų bei turto naudojimą, veiksmingą biudžetinės įstaigos vidaus kontrolės sistemos sukūrimą, jos veikimą ir tobulinimą;

14.5. tvirtina, suderinęs su Kultūros ministerija, administracinę Instituto struktūrą ir darbuotojų pareigybių sąrašą, neviršijant didžiausio leistino pareigybių skaičiaus;

14.6. tvirtina Instituto administracijos padalinių veiklos nuostatus, darbuotojų pareigų aprašus ir Instituto darbo tvarkos taisykles;

14.7. leidžia įsakymus ir kontroliuoja jų vykdymą;

14.8. Lietuvos Respublikos darbo kodekso ir kitų teisės aktų nustatyta tvarka priima į pareigas ir atleidžia iš jų Instituto darbuotojus, juos skatina, skiria jiems nuobaudas;

14.9. sudaro sutartis, išduoda įgaliojimus;

14.10. teisės aktų nustatyta tvarka atstovauja Institutui teisme arba kitose valstybės ar savivaldybių institucijose, įstaigose, veikia Instituto vardu, kai Institutas turi santykių su kitais fiziniais ar juridiniais asmenimis;

14.11. tvirtina Instituto sudaromų tarybų ir komisijų nuostatus;

14.12. organizuoja Instituto tarybos darbą;

14.13. užtikrina Instituto teikiamų konsultacijų vienodumą, kompetentingumą ir kokybę;

14.14. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

14.15. kasmet teikia Kultūros ministerijai Instituto metinės veiklos ataskaitą ir planą.

15. Laikinai nesant Instituto direktoriaus, jo funkcijas atlieka Kultūros ministro paskirtas Instituto darbuotojas.

16. Instituto darbuotojams darbo užmokesčio mokėjimo tvarką ir sąlygas nustato Lietuvos Respublikos darbo kodeksas, kiti Lietuvos Respublikos įstatymai ir teisės aktai.

17. Instituto valdyme patariamojo balso teise dalyvauja 5-7 narių Instituto taryba, kurią sudaro iki keturių Kultūros ministerijos pasiūlytų atstovų, vienas Užsienio reikalų ministerijos atstovas ir du Instituto pasiūlyti atstovai. Instituto tarybai vadovauja pirmininkas, kurį iš savo narių renka Instituto taryba. Tarybos nuostatus ir sudėtį trejų metų kadencijai tvirtina Instituto direktorius. Į Instituto tarybos posėdžius kaip konsultantai bei ekspertai gali būti kviečiami specialistai iš kitų institucijų, įstaigų ar įmonių.

18. Instituto taryba:

18.1. svarsto ir teikia pasiūlymus dėl metinių ir perspektyvinių Instituto veiklos planų ir teikia pasiūlymus dėl veiklos krypčių ir veiksmingumo vertinimo;

18.2. analizuoja ir teikia išvadas dėl metinių veiklos rezultatų;

18.3. teikia Institutui pagalbą turinio, organizaciniais ir papildomų finansinių šaltinių paieškos klausimais.

19. Instituto tarybos sprendimai įgyvendinami direktoriaus įsakymais.

V SKYRIUS

INSTITUTO LĖŠŲ ŠALTINIAI IR NAUDOJIMO TVARKA

20. Institutas finansuojamas iš Lietuvos Respublikos valstybės biudžeto pagal Kultūros ministerijos patvirtintą sąmatą, laikantis Lietuvos Respublikos finansų ministerijos patvirtintų finansavimo taisyklių ir iždo procedūrų. Institutui finansuoti gali būti naudojamos ir kitos teisės aktų nustatyta tvarka gautos lėšos.

21. Instituto lėšas sudaro:

21.1. valstybės biudžeto lėšos;

21.2. Europos Sąjungos biudžeto lėšos;

21.3. lėšos, skirtos tikslinėms programoms vykdyti;

21.4. lėšos, gautos už mokamas paslaugas ir turto nuomą;

21.5. fizinių ir juridinių asmenų parama;

21.6. kitos teisėtai gautos lėšos.

VI SKYRIUS

INSTITUTO VIDAUS ADMINISTRAVIMO KONTROLĖ

22. Instituto buhalterinė apskaita organizuojama ir finansinių, ir biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka.

23. Instituto valstybinį auditą atlieka Lietuvos Respublikos valstybės kontrolė.

24. Instituto vidaus auditą atlieka Kultūros ministerijos vidaus audito skyrius.

25. Instituto administracija privalo pateikti Kultūros ministerijai, valstybės kontrolės institucijoms jų reikalaujamus su Instituto veikla susijusius dokumentus.

VII SKYRIUS

BAIGIAMOSIOS NUOSTATOS

26. Institutas pertvarkomas, reorganizuojamas ir likviduojamas Lietuvos Respublikos įstatymų ir kitų teisės aktų nustatyta tvarka.

_____________